Davidas (miestas)
Davidas (isp. David) arba San Chosė de Davidas (San José de David) – miestas vakarų Panamoje, lygumoje į pietus nuo Talamankos Kordiljeros, prie Davido ir Platanalio upių, 30 km į rytus nuo Kosta Rikos sienos. Čiriki provincijos administracinis centras. Pro miestą eina Panamerikos plentas, greta yra Enrikės Maleko tarptautinis oro uostas. Davidas yra vienas svarbiausių ekonominių šalies centrų. Vystoma metalo apdirbimo, įrengimų gamybos, maisto pramonė. Gyvulininkystės ir žemdirbystės rajono prekybinis centras. Turizmas. Yra Šv. Jono katedra, Bolivaro parkas, universitetas.